            <phrase>දූෂණ වංචා සම්බන්ධයෙන් චෝදනා ලැබූ පසුගිය ආණ්‌ඩුවේ වගකිවයුත්තන් වරින් වර අත්අඩංගුවට ගන්නවා. මූල්‍ය අපරාධ කොට්‌ඨාශයට කැඳවනවා. අල්ලස්‌ කොමිසමට කැඳවනවා. ඒ මිස සැබෑ උවමනාවකින් ඒ දූෂණ වංචා පිළිබඳ විමර්ශනයක්‌ සිදුවෙනවාද යන්න ගැන සැකයක්‌ තිබෙනවා. ඒ සැකය තහවුරු කරන තවත් කාරණයක්‌ වන්නේ දූෂණ චෝදනා එල්ල වූ මේ ආණ්‌ඩුවේ පුද්ගලයින් සහ පසුගිය ආණ්‌ඩුවේ දූෂණ චෝදනා එල්ල වූ ඇමැති තනතුරු දැරූවන් සහ මිනීමැරුම් වැනි බරපතළ ප්‍රජාතන්ත්‍රවිරෝධී ක්‍රියා පිළිබඳ චෝදනා ලැබූ පුද්ගලයනුත් තවමත් නිදැල්ලේ සිටීමයි. එවැනි සමහර චූදිතයන්ට මේ ආණ්‌ඩුවෙත් ඇමතිකම් ලැබී තිබෙනවා. ආසන සංවිධායකකම් ලැබී තිබෙනවා. මෙය ජනතාවගේ පිළිකුලට අප්‍රසාදයට ලක්‌ වූ කාරණයක්‌.</phrase>